CELEX: 32014H0729(05)
Language: mt
Date: 2014-07-08 00:00:00
Title: Rakkomandazzjoni tal-Kunsill tat-8 ta' Lulju 2014 dwar il-Programm Nazzjonali ta' Riforma 2014 tal-Ġermanja u li twassal opinjoni tal-Kunsill dwar il-Programm ta' Stabbiltà tal-Ġermanja 2014

29.7.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 247/20
            
         RAKKOMANDAZZJONI TAL-KUNSILL
   tat-8 ta' Lulju 2014
   dwar il-Programm Nazzjonali ta' Riforma 2014 tal-Ġermanja u li twassal opinjoni tal-Kunsill dwar il-Programm ta' Stabbiltà tal-Ġermanja 2014
   2014/C 247/05
   IL-KUNSILL TA’ L-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta' Lulju 1997 dwar it-tisħiħ tas-sorveljanza ta' pożizzjonijiet ta' baġit u s-sorveljanza u l-koordinazzjoni ta' politika ekonomika (1), u b'mod partikolari l-Artikolu 5(2) tiegħu,
   Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta' Novembru 2011 dwar il-prevenzjoni u l-korrezzjoni tal-iżbilanċi makroekonomiċi (2), u b'mod partikolari l-Artikolu 6(1) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra r-riżoluzzjonjijiet tal-Parlament Ewropew,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat tal-Impjiegi,
   Wara li kkunsidra l-opinjoni tal-Kumitat Ekonomiku u Finanzjarju,
   Wara li kkunsidra l-opinjoni tal-Kumitat għall-Protezzjoni Soċjali,
   Wara li kkunsidra l-opinjoni tal-Kumitat għall-Politika Ekonomika,
   Billi:
   
               (1)
            
            
               Fis-26 ta' Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għat-tkabbir u l-impjiegi, bl-isem ta' Ewropa 2020, imsejsa fuq koordinazzjoni msaħħa tal-politiki ekonomiċi, li tiffoka fuq l-oqsma ewlenin fejn tinħtieġ azzjoni li tagħti spinta lill-potenzjal tal-Ewropa għat-tkabbir u l-kompetittività sostenibbli.
            
         
               (2)
            
            
               Fit-13 ta' Lulju 2010, il-Kunsill, abbażi tal-proposti tal-Kummissjoni, adotta Rakkomandazzjoni dwar il-linji gwida ġenerali għall-politiki ekonomiċi tal-Istati Membri u l-Unjoni (mill-2010 sal-2014) u fil-21 ta' Ottubru 2010, adotta deċiżjoni dwar il-linji gwida għall-politiki tal-impjiegi tal-Istati Membri (3), li flimkien jiffurmaw il-“linji gwida integrati”. L-Istati Membri kienu mistiedna sabiex jikkunsidraw il-linji gwida integrati fil-politiki ekonomiċi u tal-impjiegi tagħhom.
            
         
               (3)
            
            
               Fid-29 ta' Ġunju 2012, il-Kapijiet ta' Stat jew ta' Gvern tal-Istati Membri ddeċidew dwar Patt għat-Tkabbir u l-Impjiegi, li jipprovdi qafas koerenti għal azzjoni fil-livelli nazzjonali, tal-UE u taż-żona tal-euro bl-użu tal-lievi, l-istrumenti u l-politiki kollha possibbli. Huma ddeċidew dwar azzjoni li għandha tittieħed fil-livell tal-Istati Membri, u b'mod partikolari esprimew impenn sħiħ biex jintlaħqu l-għanijiet tal-Istrateġija Ewropa 2020 u biex jiġu implimentati r‐rakkomandazzjonijiet speċifiċi għall-pajjiżi.
            
         
               (4)
            
            
               Fid-9 ta' Lulju 2013, il-Kunsill adotta Rakkomandazzjoni (4) dwar il-Programm Nazzjonali ta' Riforma tal-Ġermanja għall-2013 u ta l-opinjoni tiegħu dwar il-Programm ta' Stabbiltà aġġornat tal-Ġermanja għall-perijodu 2012‐2017. Fil-15 ta' Novembru 2013, f'konformità mar-Regolament (UE) Nru 473/2013 tal-Parlament Ewropew u tal-Kunsill (5), il-Kummissjoni ppreżentat l-opinjoni tagħha dwar l-abbozz tal-pjan baġitarju tal-Ġermanja għall-2014.
            
         
               (5)
            
            
               Fit-13 ta' Novembru 2013, il-Kummissjoni adottat l-Istħarriġ Annwali dwar it-Tkabbir, li jimmarka l-bidu tas-Semestru Ewropew 2014 għall-koordinazzjoni tal-politika ekonomika. Barra minn hekk, fit-13 ta' Novembru 2013, il-Kummissjoni, abbażi tar-Regolament (UE) Nru 1176/2011, adottat ir-Rapport dwar il-Mekkaniżmu ta' Twissija, li fih identifikat lill-Ġermanja bħala wieħed mill-Istati Membri li għalihom se ssir analiżi fil‐fond.
            
         
               (6)
            
            
               Fl-20 ta' Diċembru 2013, il-Kunsill Ewropew approva l-prijoritajiet li jiżguraw stabbiltà finanzjarja, konsolidament fiskali u azzjoni biex jissaħħaħ it-tkabbir. Il-Kunsill enfasizza l‐ħtieġa li jissokta l-konsolidament fiskali differenzjat u favur it-tkabbir, sabiex il-kundizzjonijiet ta' self għall-ekonomija jerġgħu lura għan-normal, jiġu promossi t-tkabbir u l-kompetittività, jiġu ttrattati l-qgħad u l-konsegwenzi soċjali tal-kriżi, u biex l-amministrazzjoni pubblika tiġi mmodernizzata.
            
         
               (7)
            
            
               Fil-5 ta' Marzu 2014, il-Kummissjoni ppubblikat ir-riżultati tal‐eżami mill-ġdid fil-fond dwar il-Ġermanja, skont l-Artikolu 5 tar-Regolament (UE) Nru 1176/2011. L-analiżi tal-Kummissjoni wasslet biex jiġi konkluż li l-Ġermanja għaddejja minn żbilanċi makroekonomiċi, li jirrikjedu monitoraġġ u azzjoni politika. B'mod partikolari, il-kont kurrenti, persistentement, irreġistra surplus għoli ħafna, li jirrifletti l-effetti pożittivi tal-kompetittività qawwija, b'numru kbir ta' tfaddil li jiġi investit barra l-pajjiż. Huwa wkoll sinjal li t-tkabbir domestiku baqa' bati u li r-riżorsi ekonomiċi setgħu ma kinux allokati b'mod effiċjenti. Minkejja li s-surpluses tal-kont kurrenti ma jgħollux ir-riskji li huma simili għal defiċits kbar, id-daqs u l-persistenza tas-surplus tal-kont kurrenti tal-Ġermanja jeħtieġu attenzjoni mill-qrib. Il-bżonn ta' azzjoni biex jitnaqqas ir-riskju ta' effetti negattivi fuq il-funzjonament tal-ekonomija domestika u ż-żona tal-euro huwa partikolarment importanti minħabba d-daqs tal-ekonomija tal-Ġermanja.
            
         
               (8)
            
            
               Fl-14 ta' April 2014, il-Ġermanja ppreżentat il-Programm Nazzjonali ta' Riforma tagħha 2014 u, fit-8 ta' April 2014, il-Programm ta' Stabbiltà 2014 tagħha. Biex jiġu kkunsidrati l-konnessjonijiet bejniethom, iż-żewġ programmi ġew ivvalutati fl-istess żmien.
            
         
               (9)
            
            
               L-objettiv tal-istrateġija baġitarja msemmi fil-Programm ta' Stabbiltà 2014 huwa li jiġi żgurat li jkompli jintlaħaq l-objettiv tat‐terminu medju. Il-Programm ta' Stabbiltà jikkonferma l-objettiv tat‐terminu medju ta' ‐0,5 % tal-PDG, li jirrifletti r-rekwiżiti tal-Patt ta' Stabbiltà u Tkabbir. Skont il-Programm ta' Stabbiltà, il-bilanċ strutturali (ikkalkulat mill-ġdid) se jibqa' pożittiv fl-2014 u minn hemm 'il quddiem u d-dejn gross hu ppjanat li jinżel għal 76 % tal-PDG fl-2014 u jibqa' fit-triq tan-niżla b'mod suffiċjenti minn hemm 'il quddiem. Għalhekk, l-istrateġija baġitarja msemmija fil-Programm ta' Stabbiltà hija skont ir-rekwiżiti tal-Patt ta' Stabbiltà u Tkabbir. Ix-xenarju makroekonomiku sottostanti tal-projezzjonijiet baġitarji fil-Programm ta' Stabbiltà, li ma kienx formalment approvat minn korp indipendenti, huwa plawsibbli, peress li hu ġeneralment konformi mat-tbassir tar-Rebbiegħa 2014 tas-servizzi tal-Kummissjoni. Abbażi tal-valutazzjoni tal-Programm ta' Stabbiltà u t-tbassir tal-Kummissjoni, skont ir-Regolament (KE) Nru 1466/97, l-opinjoni tal-Kunsill hija li l-finanzi pubbliċi fil-Ġermanja jibqgħu ġeneralment sodi hekk kif l-objettiv tat‐terminu medju hu mbassar li jibqa' kif inhu u r-regola tad-dejn tibqa' tiġi rrispettata.
            
         
               (10)
            
            
               Sar biss progress limitat mill-Ġermanja fit-tisħiħ tal‐kosteffettività tan-nefqa pubblika fil-kura tas-saħħa u l-kura fit‐tul, għalkemm ġew imħabbra inizjattivi ġodda. Filwaqt li l-għan tagħhom hu li jtejbu l-kosteffettività tal‐kura tas-saħħa, dawn il-pjani jistgħu ma jkunux biżżejjed biex ikun fihom żidiet mistennija tal-kost fil-futur. Ir-riforma tal-pensjonijiet li ġiet adottata reċentement għandha l-għan i ttejjeb il-kundizzjonijiet tal-irtirar kmieni (“Rente mit 63”) u l-livelli tal-pensjonijiet għal ċerti gruppi, tal-aħħar jinkludu wkoll suppliment tal-pensjoni għal dawk li rabbew it-tfal li twieldu qabel l-1992 (“Mütterrente”). Ir-riforma tpoġġi piż addizzjonali fuq is-sostenibbiltà tas-sistema pubblika tal-pensjonijet u hi ppjanata li tkun iffinanzjata minn rata ogħla ta’ kontribuzzjoni tal-pensjonijiet, b'implikazzjonijet negattivi għad-dħul disponibbli. Ir-riforma jista’ wkoll ikollha effett negattiv fuq kemm jaqbdu l‐art il-pensjonijiet kumplimentari tat-tieni u t-tielet pilastru. Il-Ġermanja għamlet progress limitat biex iżżid l-infiq fuq l-edukazzjoni u għanlet ftit progress rigward iż-żieda fl-infiq fuq ir-riċerka. Jidher li hemm bżonn sforzi ulterjuri fil-livelli kollha tal-gvern biex tintlaħaq il-mira tan-nefqa totali pubblika u privata fuq l-edukazzjoni u r-riċerka ta' 10 % tal‐PDG sal-2015, u hemm bżonn li timmira lejn miri ta' segwitu saħansitra aktar ambizzjużi biex tlaħħaq mal-ekonomiji l-aktar innovattivi. L-investiment fl-infrastruttura żdied fil-Ġermanja fis-snin reċenti u jeżistu pjani biex ikomplu jsaħħuh, imma jidher li hemm bżonn sforzi addizzjonali.
            
         
               (11)
            
            
               Il-Ġermanja għamlet progress ġeneralment limitat biex ittejjeb l-effiċjenza u x‐xejra favorevoli għat-tkabbir tas-sistema tat-taxxa u biex jitnaqqas il-piż tat-taxxa fuq ix-xogħol. Mhuma previsti l‐ebda miżuri kbar biex ikun hemm xaqliba lejn sorsi ta' dħul li jiffavorixxu aktar it-tkabbir. L-applikazzjoni tar‐rata mnaqqsa tat-taxxa fuq il-valur miżjud (VAT) (bħalissa ta' 7 %) tista' tidjieq filwaqt li titwessa' l-bażi ġenerali tal-VAT. Dħul pjuttost baxx minn taxxi rikorrenti tal-proprjetà jissuġġerixxi li hemm spazju għal żidiet u d-distribuzzjoni tal-piż tat-taxxi tista' tkun aktar ġusta jekk tiġi rivalutata l-bażi tat-taxxa fuq il-proprjetà muniċipali (Grundsteuer). Il-kundizzjonijiet għall-investiment fil-Ġermanja jistgħu jitjiebu aktar billi tiġi rriformata t-taxxa tal-kummerċ lokali (Gewerbesteuer), u jintqata' l-piż amministrattiv marbut mal-ġbir tat-taxxa, u t-tnaqqis tal-iżbilanċ tat-taxxa korporattiva eżistenti favur l‐iffinanzjar tad-dejn.
            
         
               (12)
            
            
               Il-qafas fiskali ġie kkomplementat mir-regola tal-baġit nazzjonali bbilanċjat u l‐istabbiliment ta' bord konsultattiv indipendenti. Jidher li għad hemm bżonn regoli speċifiċi, għall‐implimentazzjoni tar-regola kostituzzjonali tal-baġit nazzjonali bilanċjat (“trażżin tad-dejn”) f'ħafna Länder sabiex tiġi żgurata l-applikazzjoni effettiva tat-trażżin tad-dejn fiċ-ċiklu baġitarju annwali. Ir-rieżami ppjanat ta' relazzjonijiet fiskali bejn il-federazzjoni, il-Länder u l-muniċipalitajiet għandu jintuża biex isaħħaħ ir-responsabbiltà u l-akkontabilità fiskali.
            
         
               (13)
            
            
               Fis-snin li għaddew żdiedu l-pagi wara perijodu mtawwal ta' moderazzjoni fil-pagi, imma fl-2013 it-tkabbir reali tal-pagi kien aktar moderat milli fl-2012. Il-Ġermanja qed tippjana li tintroduċi paga minima ġenerali ta' EUR 8,50/siegħa fl-2015, li se tidħol fis-seħħ b'mod sħiħ mill-2017. L-introduzzjoni tal-paga minima ġenerali ppjanata, li hija mmirata biex tiżgura dħul minimu adegwat għall-ħaddiema, tirrikjedi monitoraġġ mill-qrib tal-impatt tagħha partikolarment fuq l-impjiegi. Sar sforz limitat biex jitnaqqas il‐porzjon għoli ta' taxxa, partikolarment għal dawk b'paga baxxa. Ir-riforma tal-pensjonijiet adottata u l-pjani kurrenti tar-riforma fil-qasam tal‐kura fit-tul, li jinvolvu żieda fir-rati ta' kontribuzzjoni tal-assigurazzjoni soċjali, jistgħu jerġgħu jżidu l-porzjon tat-taxxa. Il-Ġermanja għamlet xi progress biex ittella' l-kisbiet edukattivi tal-persuni żvantaġġati, imma r-rabta bejn il-kisba edukattiva u l‐isfond soċjoekonomiku tibqa' f'saħħitha u persistenti fuq il-ħajja lavorattiva tan-nies. Minkejja xi progress lejn miżuri ta' attivazzjoni xierqa u ta' integrazzjoni, il-qgħad fit‐tul għadu problema, li jagħti s-sinjal ta' bżonn ta' miżuri addizzjonali. Sar biss progress limitat biex jittieħdu miżuri li jiffaċilitaw it‐tranżizzjoni minn impjiegi żgħar għal forom ta' impjiegi soġġetti għal kontribuzzjonijiet sħaħ mandatorji tas-sigurtà soċjali. Ma sar l-ebda progress biex jitnaqqsu d-diżinċentivi fiskali għax-xogħol għal min għandu t-tieni sors ta' dħul. Il-Ġermanja għamlet xi progress biex iżżid id-disponibbiltà tal-postijiet għall-edukazzjoni u l-kura tat-tfal f'età bikrija u full‐time kif ukoll fl-estensjoni tal-iskejjel għall‐ġurnata sħiħa. Fl-istess waqt, il‐faċilitajiet tal-kura tat-tfal u l-iskejjel għall-ġurnata sħiħa għadhom soġġetti għal problemi ta' kwalità u differenzi reġjonali.
            
         
               (14)
            
            
               Il-proposta tal-gvern għal reviżjoni tal-Att dwar l-Enerġija Rinnovabbli timmira biex tbatti ż-żidiet ġenerali tal-kost tal-enerġija, tiddistribwixxi l-kostijiet b'mod aktar ugwali fost il-konsumaturi, tikkontrolla l-espansjoni tas-sorsi ta' enerġija rinnovabbli u tippromwovi l-integrazzjoni tas-suq. L-implimentazzjoni tar-riforma hemm bżonn li tiġi mmonitorjata bir-reqqa fir-rigward tal-impatt tagħha fuq il‐kosteffettività tas-sistema ta' appoġġ. Hemm bżonn ta' aktar sforzi fir-rigward tal-espansjoni tan-netwerks u l-koordinazzjoni mal-pajjiżi ġirien.
            
         
               (15)
            
            
               Azzjoni ta' politika biex il-kompetizzjoni tiġi stimulata ulterjorment fis-setturi tas-servizzi kienet limitata, anke jekk daħlu fis-seħħ riformi iżolati fi professjonijiet u reġjuni speċifiċi, pereżempju fir-rigward tal-awtorizzazzjonijiet u l-komunikazzjoni kummerċjali fis-settur tal-kostruzzjoni. Filwaqt li t-tkabbir tal-produttività jista' jkun li hu strutturalment aktar baxx fis-settur tas-servizzi milli fl-industrija, hu partikolarment baxx f'xi setturi tas-servizzi, partikolarment is-servizzi professjonali. Għad hemm ostakli biex wieħed jidħol fis-suq u jeżerċita servizzi professjonali. Dawn jinkludu restrizzjonjijiet dwar il-formalegali u l-parteċipazzjoni azzjonarja, u r-rekwiżiti tal-kwalifiki professjonali. Id-diversità tal-arranġamenti regolatorji għas-servizzi professjonali madwar il-Länder tissuġġerixxi li hemm ambitu biex jiġu identifikati l-approċċi regolatorji l-anqas goffi biex jiġu estiżi madwar il-pajjiż. Il-valur tal-kuntratti ppubblikati mill-awtoritajiet Ġermaniżi skont il-leġiżlazzjoni tal-UE tal-akkwisti jibqa' wieħed mill-aktar baxxi fl-Unjoni. It-transizzjoni komprensiva għal suq trasparenti tal-akkwisti elettroniċi jista' jżid il‐kompetizzjoni. Fis-settur tal-bejgħ bl-imnut, ir-regolamenti tal-ippjanar f'ċerti Länder ikomplu jirrestrinġu d-dħul ġdid fis-suq. Il-progress biex titjieb il-kompetizzjoni fis-swieq tal-ferroviji kien limitat.
            
         
               (16)
            
            
               Il-Ġermanja għamlet progress limitat fuq miżuri li ttieħdu biex jiġi kkonsolidat is-settur bankarju, b'mod partikolari billi jitjieb il-qafas ta' governanza. Id-deċiżjonijiet tal-Kummissjoni dwar l-għajnuna mill-Istat ġeneralment saqu r-ristrutturar tal-Landesbanken fis-snin li għaddew u s-settur għadu mfarrak. Jidher li hemm bżonn sforzi ulterjuri biex jiġu indirizzati l-ostakli strutturali u ta' governanza li jfixklu l-konsolidazzjoni misjuqa mis‐suq, li żżid ukoll l-effiċjenza globali tas-settur finanzjarju. Ir-rieżami tal-qafas legali tat-tieni pilastru tal-banek jista' jappoġġja ulterjorment il-konsolidazzjoni tas-settur tal-banek pubbliċi.
            
         
               (17)
            
            
               Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Ġermanja. Hija vvalutat il-Programm Nazzjonali ta’ Riforma u l-Programm ta’ Stabbiltà. Hija mhux biss qieset ir‐rilevanza tagħhom għall-politika fiskali u soċjoekonomika sostenibbli fil-Ġermanja imma qieset ukoll il-konformità tagħhom mar-regoli u mal-gwida tal-UE, fid‐dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet tagħha fil-qafas tas-Semestru Ewropew huma riflessi fir-rakkomandazzjonijiet (1) sa (4) hawn taħt.
            
         
               (18)
            
            
               Fid-dawl ta’ din l-evalwazzjoni, il-Kunsill eżamina l-Programm ta' Stabbiltà, u l-opinjoni tiegħu (6) hija riflessa b’mod partikolari fir-rakkomandazzjoni (1) hawn taħt.
            
         
               (19)
            
            
               Fid-dawl tar-rieżami fil‐fond tal-Kummissjoni u din il-valutazzjoni, il-Kunsill eżamina l-Programm Nazzjonali ta' Riforma u l-Programm ta' Stabbiltà. Ir-rakkomandazzjonijiet skont l-Artikolu 6 tar-Regolament (UE) Nru 1176/2011 huma riflessi fir-rakkomandazzjonijiet (1) sa (4) hawn taħt.
            
         
               (20)
            
            
               Fil-kuntest tas-Semestru Ewropew, il-Kummissjoni wettqet ukoll analiżi tal-politika ekonomika taż-żona tal-euro inġenerali. Abbażi ta' dan, il-Kunsill ħareġ rakkomandazzjonijiet speċifiċi indirizzati lill-Istati Membri li għandhom il-munita tal-euro (7). Bħala pajjiż li l-munita tiegħu hija l-euro, il-Ġermanja għandha tiżgura wkoll l-implimentazzjoni sħiħa u f'waqtha ta' dawk ir-rakkomandazzjonijiet,
            
         B’DAN JIRRAKKOMANDA li l-Ġermanja tieħu azzjoni fil-perijodu 2014‐2015 sabiex:
   
               1.
            
            
               Issegwi politika fiskali favorevoli għat‐tkabbir u tippreserva pożizzjoni fiskali soda, tiżgura li l-objettiv baġitarju fit‐terminu medju jibqa' jiġi rispettat matul il-perijodu kopert mill-Programm ta' Stabbiltà u li l-proporzjon tad-dejn gross tal-gvern jibqa' nieżel b'mod sostnut. B'mod partikolari, tuża l-ambitu disponibbli għal iżjed investiment pubbliku u aktar effiċjenti fl-infrastruttura, l-edukazzjoni u r-riċerka. Ittejjeb l-effiċjenza tas-sistema tat-taxxa, b'mod partikolari billi twessa' l-bażi tat-taxxa, partikolarment fuq il-konsum, billi tivvaluta mill-ġdid il-bażi tat-taxxa tal-proprjetà muniċipali, billi ttejjeb l-amministrazzjoni tat-taxxa, bil-ħsieb ukoll biex jiġi ndukrat l-investiment privat. Tagħmel sforzi addizzjonali biex iżżid il-kosteffettività tal-infiq pubbliku fuq il‐kura tas-saħħa u l-kura fit‐tul. Tiżgura s-sostenibbiltà tas-sistema tal-pensjonijiet billi (i) tibdel il-finanzjament tal-benefiċċji ġodda li mhumiex tal‐assigurazzjoni/estranei (“Mütterrente”) għal finanzjament minn dħul fiskali, ukoll sabiex tiġi evitata żieda ulterjuri ta' kontribuzzjonijiet tas-sigurtà soċjali, (ii) iż-żieda ta' inċentivi għal irtirar aktar tard, u (iii) iż-żieda tal-kopertura tal-iskemi tat-tieni u t-tielet pilastru. Tlesti l-implimentazzjoni tat-trażżin tad-dejn b'mod konsistenti madwar il-Länder, kollha waqt li tiżgura li l-proċeduri ta' monitoraġġ u l-mekkaniżmi ta' korrezzjoni joperaw mingħajr dewmien u jkunu relevanti. Ittejjeb it-tfassil tar-relazzjonijiet fiskali bejn il-federazzjoni, il-Länder u l-muniċipalitajiet anke bil-ħsieb li jiġi żgurat investiment pubbliku adegwat fil-livelli kollha tal-gvern.
            
         
               2.
            
            
               Ittejjeb il-kundizzjonijiet li jappoġġjaw ulterjorment id-domanda domestika, fost l-oħrajn billi jitnaqqsu t-taxxa u l‐kontribuzzjonijiet għoljin tas-sigurtà soċjali, speċjalment għal min jaqla' paga baxxa. Meta timplimenta l-paga minima ġenerali, timmonitorja l-impatt tagħha fuq l-impjiegi. Iżżid l-impjegabbiltà tal-ħaddiema billi tgħolli aktar il-kisba fl-edukazzjoni tal-persuni fi żvantaġġ u billi jiġu implimentati miżuri aktar ambizzjużi ta' attivazzjoni u integrazzjoni fis-suq tax‐xogħol, speċjalment għal dawk li ilhom qiegħda. Tieħu miżuri biex tnaqqas id-diżinċentivi fiskali għax-xogħol, b'mod ġenerali għal min għandu t-tieni sors ta' dħul, u tiffaċilita t‐tranżizzjoni minn impjiegi żgħar għal forom ta' impjiegi soġġetti għal kontribuzzjonijiet sħaħ mandatorji tas-sigurtà soċjali. Tindirizza n-nuqqasijiet reġjonali fid-disponibbiltà ta' faċilitajiet full‐time għall-kura tat-tfal u skejjel għall-ġurnata sħiħa filwaqt li ttejjeb il-kwalità ġenerali edukattiva tagħhom.
            
         
               3.
            
            
               Iżżomm il-kost ġenerali biex tittrasforma s-sistema tal-enerġija fl-aktar livell baxx possibbli. B'mod partikolari, timmonitorja l-impatt tar-riforma tal-Att dwar l‐Enerġija Rinnovabbli dwar il-kosteffettività tas-sistema ta' appoġġ għall-enerġiji rinnovabbli. Issaħħaħ l-isforzi biex tħaffef l-espansjoni tan-netwerks nazzjonali tal‐elettriku u l-gass u dawk transfruntiera. Iżżid koordinazzjoni mill-qrib dwar il-politika tal-enerġija mal-pajjiżi ġirien.
            
         
               4.
            
            
               Tieħu miżuri iktar ambizzjużi biex tistimula ulterjorment il-kompetizzjoni fis-settur tas-servizzi, inklużi ċerti servizzi professjonali, ukoll bir-rieżami tal-approċċi regolatorji eżistenti u tikkonverġi lejn l-aħjar prassi skont il-Länder. Tidentifika r-raġunijiet wara l-valur tal-kuntratti pubbliċi miftuħa għall-akkwisti skont il-leġiżlazzjoni tal-UE. Iżżid l-isforzi biex tneħħi r-regolamenti tal-ippjanar mhux ġustifikati li jirrestrinġu lil min jidħol ġdid fis-settur tal-livell tal-konsumatur. Tieħu azzjoni sabiex telimina l-ostakoli li baqa' għall-kompetizzjoni fis-swieq tal-ferroviji. Tkompli bl-isforzi ta' konsolidazzjoni tas-settur tal- Landesbanken, inkluż billi ttejjeb il-qafas tal-governanza.
            
         
      Magħmul fi Brussell, it-8 ta’ Lulju 2014.
      
         
            Għall-Kunsill
         
         
            Il-President
         
         P. C. PADOAN
      
   
   
      (1)  ĠU L 209, 2.8.1997, p. 1.
   
      (2)  ĠU L 306, 23.11.2011, p. 25.
   
      (3)  Miżmuma għall-2014 permezz tad-Deċiżjoni tal-Kunsill 2014/322/UE tat-6 ta' Mejju 2014 dwar il-linji gwida għall-politika tal-Istati Membri dwar l-impjiegi (ĠU L 165, 4.6.2014, p. 49).
   
      (4)  ĠU C 217, 30.7.2013, p. 33.
   
      (5)  Regolament (UE) Nru 473/2013 tal-Parlament Ewropew u tal-Kunsill tal-21 ta' Mejju 2013 dwar dispożizzjonijiet komuni għall-monitoraġġ u l-valutazzjoni tal-abbozzi tal-pjani baġitarji u l-iżgurar tal-korrezzjoni tad-defiċit eċċessiv tal-Istati Membri fiż-żona tal-euro (ĠU L 140, 27.5.2013, p. 11).
   
      (6)  Taħt l-Artikolu 5(2) tar-Regolament (KE) Nru 1466/97.
   
      (7)  Ara paġna 141 ta’ dan il-Ġurnal Uffiċjali.